Document ID: 31977R1805

Komisjoni määrus (EMÜ) nr 1805/77,
4. august 1977,
millega kehtestatakse sekkumisasutuse poolt kokku ostetud toodete ladustamist ja siirdamist käsitleva määruse (EMÜ) nr 1055/77 kohaldamise erieeskirjad veise- ja vasikalihasektori suhtes
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 17. mai 1977. aasta määrust (EMÜ) nr 1055/77 sekkumisasutuse poolt kokku ostetud toodete ladustamise ja siirdamise kohta, [1] eriti selle artikli 4 lõiget 6,
ning arvestades, et:
komisjoni 28. juuli 1977. aasta määrusega (EMÜ) nr 1722/77 [2] kehtestatakse määruse (EMÜ) nr 1055/77 (sekkumisasutuse poolt kokku ostetud toodete ladustamise ja siirdamise kohta) ühised rakenduseeskirjad; määruse (EMÜ) nr 1055/77 kohaldamiseks veise- ja vasikalihasektori suhtes tuleks kehtestada erieeskirjad;
määruse (EMÜ) nr 1055/77 artikli 3 lõikega 2 sätestatakse, et tooted, mida sekkumisasutus hoiab väljaspool selle liikmesriigi territooriumi, kelle jurisdiktsiooni alla ta kuulub, ja mida ei tooda sellesse liikmesriiki tagasi, tuleb müüa vastavalt ladustamispaiga jaoks kindlaks määratud või määratavatele hindadele ja tingimustele; kui ladustamispaik asub muu liikmesriigi territooriumil, tuleb müügihinda arvutades, kui müük toimub eelnevalt kinnitatud hinnaga, ja miinimumhinda kinnitades, kui müük toimub pakkumismenetluse teel, arvesse võtta asjaomaste liikmesriikide vahel samasuguse tootega kauplemisel makstud kursi- ja ühinemiskompensatsioone;
kui ladustamispaik asub väljaspool ühendust, tuleb arvesse võtta iga antud toetust;
on vaja teha erandeid komisjoni 17. jaanuari 1975. aasta määruse (EMÜ) nr 193/75 (millega kehtestatakse põllumajandustoodete impordi- ja ekspordilitsentside ning eelkinnitussertifikaatide süsteemi kohaldamise üksikasjalikud ühiseeskirjad, [3] viimati muudetud määrusega (EMÜ) nr 1470/77 [4]) artikli 9 lõike 3 teatud sätetest;
selle tõenduseks, et kolmandates riikides ladustatud tooted on lastud vabasse ringlusse, tuleks kohaldada komisjoni 17. jaanuari 1975. aasta määruse (EMÜ) nr 192/75 (millega kehtestatakse üksikasjalikud eksporditoetuste rakenduseeskirjad põllumajandustoodete suhtes, [5] viimati muudetud määrusega (EMÜ) nr 1633/77 [6]) artikli 11 sätteid;
haldamise lihtsustamiseks tuleks sätestada, et nende toodete müügihind, mida hoiab sekkumisasutus ja mis on ladustatud väljaspool selle liikmesriigi territooriumi, kelle jurisdiktsiooni alla nimetatud asutus kuulub, tuleb tasuda kõnealuse liikmesriigi vääringus;
ühtlustamist silmas pidades tuleks sätestada, et käesolev määrus kehtib kõigi toodete suhtes, mida ladustatakse väljaspool selle liikmesriigi territooriumi, kelle jurisdiktsiooni alla kõnealuseid tooteid hoidev sekkumisasutus kuulub;
käesolevas määruses sätestatud meetmed on kooskõlas veise- ja vasikalihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Kui veiselihatooteid, mida hoiab sekkumisasutus ja mis on ladustatud sellise liikmesriigi territooriumil, kelle jurisdiktsiooni alla sekkumisasutus ei kuulu, müüakse eelnevalt kindlaksmääratud hinnaga, vastab kõnealuste toodete müügihind samasuguste toodete müügihinnale liikmesriigis, kelle jurisdiktsiooni alla sekkumisasutus kuulub, lahutades või liites kõik kursi- ja ühinemiskompensatsioonid, mida kohaldavad omavahelises kaubanduses kõnealune liikmesriik ja see liikmesriik, kelle territooriumil tooted on ladustatud.
2. Lõikes 1 osutatud kursi- ja ühinemiskompensatsioonide arvutamisel kasutatakse müügilepingu sõlmimise päeval kehtivat kurssi.
Artikkel 2
1. Kui tooteid, mida hoiab sekkumisasutus ja mis on ladustatud kolmandas riigis, müüakse eelnevalt kindlaksmääratud hinnaga, vastab toote müügihind samasuguse toote müügihinnale liikmesriigis, mille jurisdiktsiooni alla sekkumisasutus kuulub, lahutades madalaima toetuse summa ning lahutades või liites kursi- ja ühinemiskompensatsioonid, mida kohaldataks samasuguse toote eksportimisel kolmandasse riiki.
2. Madalaima toetuse summa ning lõikes 1 osutatud kursi- ja ühinemiskompensatsioonide arvutamiseks kohaldatakse müügilepingu sõlmimise päeval kehtivat kurssi.
Kui lepingu sõlmimise päeval esitab ostja siiski tõendi toetuse eelkinnituse kohta, kasutatakse madalaima toetuse summa arvutamiseks eelkinnituse päeval kohaldatavat kurssi.
Eelmise lõigu kohaldamisel loetakse lepingu sõlmimise päeva ekspordiga seotud tolliformaalsuste täitmise päevaks.
Hoolimata määruse (EMÜ) nr 193/75 artikli 9 lõikes 3 sätestatust teeb sekkumisasutus kanded ja väljastab tõendi.
3. Kui ostja esitab kuue kuu jooksul alates müügilepingu sõlmimise päevast tõendi, et ostetud tooted lasti vabasse ringlusse kolmandates riikides, kus neid ladustati, või mõnes muus kolmandas riigis, arvestatakse lõike 1 kohaselt müügihinnast maha kolmandates riikides, kus tooted vabasse ringlusse lasti, kohaldatava toetuse summa ja madalaima toetuse summa vahe.
Eelmises lõigus osutatud tõend esitatakse kooskõlas määruse (EMÜ) nr 192/75 artikliga 11.
Artikkel 3
Kui veiselihatooted, mida hoiab sekkumisasutus ja mis on ladustatud ühe või mitme sellise liikmesriigi territooriumil, kelle jurisdiktsiooni alla sekkumisasutus ei kuulu, või kolmandas riigis, müüakse pakkumismenetluse teel, määratakse vastavalt määruse (EMÜ) nr 805/68 artiklis 27 sätestatud korrale iga liikmesriigi või kolmanda riigi jaoks, kus need tooted on ladustatud, ja eraldi iga toote jaoks kindlaks müügihinna alammäär.
Artikkel 4
Käesoleva määrusega hõlmatud toodete müügihinnad tasutakse selle liikmesriigi vääringus, kelle jurisdiktsiooni alla tooteid hoidev sekkumisasutus kuulub.
Artikkel 5
Käesoleva määruse kohaldamisel loetakse seda päeva, kui sekkumisasutus võtab vastu lepingu taotluse, müügilepingu sõlmimise päevaks.
Artikkel 6
Käesolev määrus jõustub selle Euroopa Ühenduste Teatajas avaldamise päeval.
Määrust kohaldatakse toodetele, mida hoitakse väljaspool selle liikmesriigi territooriumi, kelle jurisdiktsiooni alla kuulub kõnealuseid tooteid hoidev sekkumisasutus, olenemata kuupäevast, millal need tooted ladustati.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. august 1977

Labels: 2
3
17
6